《癸丑夏日斋居苦雨》
清代·余缙

蠡城五月雨丝密，湿云压檐黑如漆。街头到处水绕门，路上行人泥没膝。

舟子舣岸如蛎房，两月何曾脱蓑笠。上年秋涨淹禾苗，农家比户吞声泣。

卖丝粜谷望今年，谁道夏霪甚畴昔。一片洪涛浮太清，天风未吹海已立。

麰麦方熟尽生耳，陂塘总决江湖一。侵晨插秧水浸畦，薄暮归耕船入室。

盎中粟罄妇儿啼，官吏催粮如火急。卖男贴妇安足悲，时有龚黄当见恤。

作者简介：（1617—1689）明末清初浙江诸暨人，字仲绅，号浣公。顺治九年进士。官至河南道御史。曾请废屯租以解民困。又尝上疏极言不可弃舟山，以固海防。有《大观堂集》。